Viljandis toimunud Ekstreemjooksul selgitati välja Eesti meistrid takistustega maastikujooksu standard- ehk põhirajal, mille pikkuseks oli ca 12 kilomeetrit. Ekstreemjooksu võitis ses sarjas järjest võite noppinud Joosep Tammemäe Viljandi Suusaklubist.

Tammemäe oli enne Viljandi võistlust tänavu võitnud juba nii Tartu kui Saku ekstreemjooksud ning jäänud alistamatuks ka juunikuisel Kõva Mehe Jooksul. Pühapäeval lisandus järjekordne võit, mis sel korral tõi ka Eesti meistri tiitli, kirjutab Marathon100.com.

12 kilomeetri pikkuse võistlusraja läbimiseks läks Tammemäel aega 1.03.55. Teiseks tuli Andres Nöps, kes on tänavu samuti takistuskrossidel võidukas olnud – nimelt oli ta parim maikuisel Tartu Vägilase jooksul. Tammemäele kogunes Viljandis kaotust ligi kolm minutit, Nöpsi tulemuseks 1.06.53. Ka kolmanda koha pälvinud meest pidid kohtunikud ootama järjekordsed kolm minutit, Andrei Sevela lõpetas ajaga 1.09.59.

Naistest oli kiireim Lilian Raspel (1.17.56), kes on nagu Tammemäegi tänavu võitnud nii Saku kui Tartu ekstreemjooksu. Teiseks tuli Tea Pärnik (1.24.53) ning kolmandaks Sirli Zupping (1.30.14). Kokku läbis 12km pikkuse põhidistantsi 82 võistlejat.

Nelja kilomeetri pikkusel lühirajal olid kiireimad Henri Madismäe (24.27) ja Jaanika Peterson (32.02). Kavas oli ka kahe kilomeetri pikkune noortejooks, mille võitsid Fred Gustavson (15.13) ja Carmen Kazantseva (17.28).